ওই দুই ভুবনের তফাৎটা বাসিন্দাদের নামগুলোর দিকে তাকালে পরিষ্কারভাবে ধরা পড়ে। এদের সবার উল্লেখই দিনপঞ্জিতে রয়েছে। ঢাকায় যারা থাকেন এবং আসা-যাওয়া করেন তারা হচ্ছেন কায়েদে আজম মোহাম্মদ আলী জিন্নাহ, হোসেন শহীদ সোহরাওয়ার্দী, লিয়াকত আলী খান, খাজা নাজিমুদ্দীন, মওলানা আবদুল হামিদ ভাসানী, আবুল হাশিম, কামরুদ্দিন আহমদ, আতাউর রহমান খান, কফিলউদ্দিন চৌধুরী, তফাজ্জল আলী, অজিতকুমার গুহ, মোজাফ্ফর আহমদ চৌধুরী, ‘পাকিস্তান অবজারভারে’র সম্পাদক আবদুস সালাম, ড. পি.সি চক্রবর্তী, অধ্যাপক আবুল কাসেম, ড. কাজী মোতাহের হোসেন, তফাজ্জল হোসেন মানিক মিয়া, মওলানা আকরাম খাঁ, নূরুল আমিন, শেখ মুজিবুর রহমান, মোহাম্মদ তোয়াহা, মুনীর চৌধুরী, আবদুল মতিন, অলি আহাদ, ডা. এম. এ করিম। অন্যদিকের নামগুলোর মধ্যে আছে, গহর আলী গাড়িয়াল, মিয়ার বাপ, বুদাই দফাদার, হাসির বাপ, রাবিয়ার মা, হরিমোহন, লস্কর বেপারী, ফটিক, বড়– বেপারী, রহমত পণ্ডিত, তুফানিয়া, ইজ্জত আলী, লালু, লুদাই, শহীদ মোক্তার, খাজার বাপ, খাজা বেপারী, চেরাগ আলী মোড়ল, টুক্কা, হাওয়ার বাপ, করম আলী, মোতালিব দর্জি, কালু মোড়ল, আয়েশ আলী, আদম আলী, আক্কামিয়া, কাদিরের বাপ, সুবার বাপ, দুলার বাপ, ধনাই বেপারী, রঙ্গু, জাহার বাপ, জহুরা, নাস মিয়া, কাগু, সিরাজের মা, হুদাই, লালু, আনুর মা, পিরু মিয়া, বড়– বেপারী, নবা, নাজ মোড়ল, দেওয়ার বাপ, খাজুর বাপ, জাহার বাপ, আশু, আক্কা, আক্কাসের বাপ, ফটিক, আব্বাস আলী মাঝি, মোন্দর বাপ, জয়নার বাপ, রমিজার মা, খামি বেপারী, লেবু মোড়ল, চাঁদের বাপ, হারা জোগাল, রাম ভাওয়ালি, বলাই বাবু, ধনাই বেপারী। শিক্ষায়, অবস্থানে, মানে-মর্যাদায় ক্ষমতা-প্রতিপত্তিতে জগৎ দুটির একটি অপরটি থেকে সম্পূর্ণ ভিন্ন। সাতচল্লিশের স্বাধীনতা ওই দূরত্বটা বৃদ্ধি করেছিল, হ্রাস করার পরিবর্তে। তাজউদ্দীন আহমদের কাছে পল্লীগ্রামের ওই সাধারণ মানুষগুলোর কেউই উপেক্ষার পাত্র নন। যে কারণে তাদের সঙ্গে তার সম্পর্ক, কাজকর্ম, ওঠাবসার কথা প্রতিদিন লিখে রাখেন নিজের দিনলিপিতে। তার দিনলিপি বলে যে, তাজউদ্দীনের জন্য রাষ্ট্রভাষা সংগ্রাম পরিষদের সদস্য হিসেবে জাতির পিতা রাষ্ট্রপতি কায়েদে আজম মোহাম্মদ আলী জিন্নাহর সঙ্গে সাক্ষাৎকারটি যেমন গুরুত্বপূর্ণ তেমনি উল্লেখযোগ্য হচ্ছে গ্রামের কৃষিজীবী মানুষের দাম্পত্য কলহের মীমাংসা করা।